Senere kom også en stor interesse for teknik. I 5. klasse begyndte han at skille cykellygter ad for at samle dem på nye måder.

Der gik det dog hurtigt op for ham, at cykellygten kun ville være nogle ledninger og en pære, hvis han ikke vidste noget til teorien bag den lille lygte.

Så når Jaamac mødte noget nyt og spændende, var han bare nødt til at lære mere om det.

- For eksempel er Bluetooth jo ren magi. Hvordan kan det lade sig gøre, at vi kan sende billeder og data via noget, vi ikke kan se? Så undersøgte jeg det og nørdede mig helt ned i stoffet, siger han.

Nørderiet hænger stadig fast i Jaamac, og det er ikke til at overse, når han fortæller om sit projekt.

Hvis jeg spørger ind til noget overordnet om hans sensorer, er han lynhurtigt videre til at forklare detaljeret om nogle kemiske forbindelser i stålet, hvor jeg må stå af.

Og der er ingen tvivl om, at et stort projekt, som det han her har kastet sig over, nemt kommer til at fylde alt for ham.

- Jeg har prøvet at stå i køen i Fakta og pludselig komme i tanke om, hvor fejlen i en kode, jeg har skrevet, er. Og så kan man møde ind dagen efter og sætte kommaet rigtigt, og så kører koden. Det giver bare en stor glæde, når det lykkes, siger han.

Millimeter små sensorer redder stålet

Nysgerrighed ramte også Jaamac, da han hørte om projektet med korrosion.

Han var lige blevet færdig med sin kandidat, da hans vejleder fortalte om projektet, som virksomheden Force Technology søgte en nyuddannet til at arbejde på.

- Det lød spændende, synes jeg. Og jeg vidste ikke ret meget om konstruktion, så jeg skulle også til at finde helt ny viden. Hvad er korrosion, beton og så videre, siger han.